Mersisaido derbis

Mersisaido derbis () – dviejų Liverpulio futbolo komandų „Everton FC“ ir „Liverpool FC“ tarpusavio susitikimai, vykstantys bet kokiame oficialiame turnyre. Tai žinomiausias ir ilgiausiai trunkantis futbolo derbis Anglijoje. Namų rungtynes „Evertonas“ žaidžia Goodison Park, o „Liverpulis“ – Anfield stadionuose. Prie Mersisaido derbio taip pat priskiriamos ir šių klubų rungtynės su „Tranmere Rovers FC“ komanda.

Iš kitų futbolo derbių šis išsiskiria tuo, kad yra vadinamas „draugišku“: abiejų futbolo klubų gerbėjai stadione sėdi kartu, neatskirti policijos, jų neskiria religiniai įsitikinimai, o abiejų komandų stadionai yra greta vienas kito, Stanley parke.

 Istorija 

 Liverpulio klubai 
„Evertono“ klubas, įkurtas 1878 m. Nuo 1884 m. namų rungtynes žaidė „Anfield“ stadione, priklausiusiame tuometiniam klubo valdytojui Džonui Holdingui. 1892 m. įvyko vadovybės skilimas ir kiti klubo nariai, apkaltinę Holdingą siekiant pasipelnyti iš klubo, balsavo už tai, kad komanda paliktų „Anfield“ areną ir persikeltų į naują vietą – „Goodison Park“. Holdingas, kuriam liko tuščias stadionas, netruko įkurti naują futbolo klubą – „Liverpulį“. Pirmosios šių dviejų komandų tarpusavio rungtynės įvyko 1894 m. spalio 13 d.

Tai, kad tarp abiejų klubų nebuvo didelės priešpriešos, lėmė kelios priežastys. Pirma, abiejų komandų stadionai yra vienas greta kito, tame pačiame Stanley parke (atstumas tarp jų – mažiau nei kilometras), tuo tarpu kituose miestuose futbolo klubai dažnai atstovauja skirtingus miesto rajonus. Antra, „Evertonas“ 8 metus rungtyniavo stadione, kuris vėliau tapo „Liverpulio“ namų arena, o 1902–1932 m. klubai netgi leisdavo bendrą rungtynėms skirtą programą. Be to, abiejų klubų įsikūrimui neturėjo įtakos religiniai įsitikinimai, kaip pavyzdžiui Glazge įsikūrusių „Celtic FC“ ir „Rangers FC“. Tarp 1950-ųjų ir 1960-ųjų metų „Evertonas“ buvo laikomas labiau katalikišku klubu, nes jame rungtyniavo airiai Tommy Eglington, Peter Farrell ir Jommy O‘Neill, o treneriu dirbo Johnny Carey, tuo tarpu „Liverpulis“ buvo protestantų komanda, kol 1979 m. neįsigijo airio Ronnie Whelan. Vis dėlto patys klubai niekada neakcentavo religinių skirtumų ir tai niekada netapo jų skiriamuoju ženklu.

Kadangi abu klubai yra įsikūrę greta, tarp jų gerbėjų taip pat nėra didelės priešpriešos, nors po 1985 m. Heysel stadione „Liverpulio“ fanų sukeltų riaušių, kurių pasekoje Anglijos klubai neteko teisės 5 metus varžytis Europos futbolo turnyruose, „Evertono“ gerbėjai prisijungė prie visuomenės, smerkiančios tragedijos kaltininkus. Vis dėlto santykiai tarp gerbėjų visuomet išliko draugiški, o rungtynių metu jie nebūna vieni nuo kitų atskirti policijos, kaip paprastai tarp konkuruojančių ekipų.

Abu Liverpulio klubai kartu laimėjo 27 Premier League čempionų titulus ir bent viena iš komandų paprastai dalyvauja kovoje dėl aukščiausių vietų.

2025 m. vasario 13 d. buvo sužaistas paskutinis derbis Goodison Park stadione, kuris baigėsi rezultatu 2-2 („Everton“ rezultatą išlygino per teisėjo pridėtą laiką). Šiame stadione viso buvo sužaista 120 tarpusavio rungtynių: „Everton“ ir „Liverpool“ laimėjo po 41 susitikimą, dar 38 baigėsi lygiosiomis.

 „Tranmere Rovers“ 
Trečioji Mersisaido derbio komanda yra „Tranmere Rovers“, įsikūrusi Berkenhede, kitoje Mersio upės pusėje. Skirtingai nei abi Liverpulio komandos, „Rovers“ niekada nerungtyniavo Premier League ir jos susitikimai su „Evertonu“ ar „Liverpuliu“ vyksta tik taurės varžybose. Paskutinės „Rovers“ rungtynės derbyje įvyko 2001 m. FA taurėje, kai 4-ame rate jie 3–0 įveikė „Evertoną“, o ketvirtfinalyje 2–4 nusileido „Liverpuliui“.

 Skaičiai 

 Bendra statistika 
2025 m. balandžio mėn. duomenys

VaržybosRungtynėsLiverpool FCLygiosiosEverton FCLiverpool ĮvarčiaiEverton  ĮvarčiaiFutbolo lygos pirmasis divizionas146544448203181Premier League662926119257FA taurė2512674028League Cup421121Charity Shield311122Screen Sport Super Cup220072Viso2461007868346271

 Rekordai 

 ilgiausiai nepralaimėta serija – 14 rungtynių („Evertonas“ 1941/42–1951/52 m.)
 ilgiausiai nepralaimėta namų serija („Liverpulis“ 1970/71–1984/85 m. ir 2000/01– 2013/14 m.)
 didžiausia pergalė namuose – 6–0 („Liverpulis“ 1935/36 m.)
 didžiausia pergalė išvykoje – 5–0 („Evertonas“ 1914/15 m. ir „Liverpulis“ 1982/83 m.)
 rezultatyviausios rungtynės – 7–4 („Liverpulis“ 1932/33 m.)
 daugiausia tarpusavio rungtynių – 41 (Neville Southall, „Evertonas“)
 daugiausia įvarčių – 25 (Ian Rush, „Liverpulis“)
 daugiausia trenerio pergalių – 16 (William C. Cuff, „Evertonas“)
 daugiausia trenerio pralaimėjimų – 21 (Tom Watson, „Liverpulis“)
 daugiausia žiūrovų – 78 599 („Goodison park“, 1948 m.)
 mažiausiai žiūrovų – 18 000 („Anfield“, 1901 m.)

 Šaltiniai 


Kategorija:Anglijos futbolo varžybos
Kategorija:Futbolo derbiai